Engin vinna í gær . Jón Kalman var í bænum og við notuðum daginn til að spássera . Gengum niður á Strandvejen . Stoppuðum á Il Divino , ítalska veitingastaðnum sem er hér í Espergærde , settumst þar niður í nokkra klukkutíma með Sus . Héldum síðan áfram gönguför okkar eftir Strandvejen út í kirkjugarð , og áfram út í skóginn og aftur til baka heim á leið . Í gær var hátíðarveður , glampandi sól og brakandi logn ; dagur til að sitja út á verönd og það gerðum við . Sátum úti á verönd . Eftir kvöldmat tók ég sjóræningjaforritið fram svo við gætum séð fótboltaleik Íslands og Úkraínu . Ég tek það hér fram til að muna það síðar að leikurinn endaði 1 - 1 . Alfreð Finnbogason , atvinnumaðurinn frá Augsburg , skoraði mark Íslands á 6. mínútu . Ég las um daginn bréfaskipti rithöfundanna Karl Ove Knausgaard og Fredrik Ekelund um fótbolta . Það kom mér á óvart hvað þessir tveir menn mundu margt frá gömlum fótboltaleikjum . Þeir gátu til dæmis lýst því þegar brasilíski fótboltamaðurinn Sókrates brunaði upp vinstri kantinn í leik sem var leikinn fyrir meira en 20 árum . Það er ekki hægt að segja að það sé mín sterka hlið að lýsa eftirminnilegum atvikum úr liðnum fótboltaleikjum . Ég man þá ekki stundinni lengur . Leikir úr heimsmeistarkeppni frá síðustu öld eru ekki einu sinni sem þoka í mínum huga ; hér er tómt blað . Ekkert .